VL-kongres wil landbou se lewensvatbaarheid bekykBetroubare infrastruktuur, om geoeste graan sonder sukkel by die silo’s te kry, gaan een van die besprekingspunte by Vrystaat Landbou se kongres wees. (Argieffoto: Reint Dykema) Lewensvatbare landbou sal die fokuspunt wees tydens Vrystaat Landbou (VL) se jaarkongres wat op 3 en 4 Augustus aangebied word. Volgens Francois Wilken, president van VL, konfronteer die veranderende wêreldwye en plaaslike omstandighede die landbougemeenskap met nuwe uitdagings. “Groter wêreldwye prysskommelinge, deglobalisering en groeiende spanning tussen moondhede het ŉ regstreekse impak op primêre bedrywe soos landbou,” sê hy. “Plaaslike omstandighede maak die bedryfsomgewing ook nie makliker nie en ons sien toenemend dat faktore wat buite landbou se beheer is, die bedryf se lewensvatbaarheid beïnvloed.” Hy meen landbou bly die kernrolspeler om ekonomiese groei, werkskepping en voedselsekerheid in die land te verseker. “Daarom is VL se strategiese doelwit om die landboubedryf in sy geheel te sien groei.” Ten einde ŉ strategie te formuleer het VL ses belangrike punte wat die landboubedryf se plaaslike lewensvatbaarheid beïnvloed uitgelig. Hierdie is ook die faktore wat volgens die organisasie die groei van die landbousektor in Suid-Afrika bepaal: “Uit bogenoemde faktore is dit duidelik dat baie van landbou se uitdagings ekstern van aard is. Aan die een kant getuig dit van landbou se vernuf om uitdagings eie aan die bedryf te oorkom. “Aan die anderkant wys dit ook daarop dat landbou nie geïsoleerd van die polities-maatskaplike uitdagings kan wees nie en meer aktief moet raak in verhoudings binne gemeenskappe.” Wilken sê daarom sal VL tydens sy jaarkongres ŉ spesiale sessie hê oor die bemagtiging van sy grondvlakstrukture, naamlik die landbouverenigings. Kernkwessies, soos hoe om veerkragtige ekonomiese volhoubare boerderye en lewenskragtige, plaaslike gemeenskappe te bou, sal bespreek word.